Lars Løkke Rasmussen (V), 2003-05-09:
Det Radikale Venstre har fremsat forslag om, at Folketinget pålægger regeringen at sikre, at alle amter tilbyder rehabilitering til traumatiserede torturramte flygtninge uden brugerbetaling.
Det fremgår endvidere af forslaget, at man således opfordrer regeringen til at opfylde den delaftale om specialiserede behandlingstilbud, som indgik i aftalen mellem den tidligere regering og Amtsrådsforeningen om amternes økonomi for 2002, altså den aftale, der blev indgået i maj-juni 2001.
Forslaget er endvidere en opfølgning af anbefalingerne fra arbejdsgruppen om rehabilitering af traumatiserede flygtninge.
Som bekendt omfatter forslagene en placering af ansvaret for behandlingstilbuddene inden for sygehuslovens rammer og etablering af frit valg til de tre private centre, der findes.
Forslagene omfatter også ændring af karenstidsreglen vedrørende det særlige behandlingstilbud samt gennemførelse af psykologisk og lægefaglig screening af flygtninge forud for boligplacering.
Jeg tror godt og håber også, at vi alle sammen kan blive enige om, at de flygtninge, som kommer her til landet, skal have den behandling, som de har behov for, herunder også behandling for de traumer, som de har fået forud for ankomsten.
Det er også regeringens politik, at vi skal sørge for de flygtninge, som vi giver asyl, på en sådan måde, at de i videst muligt omfang kan komme til at fungere i vores samfund og blive integreret på en god måde.
Derfor er det vigtigt, at vi kan tilbyde dem den behandling, som de har behov for.
Ingen tvivl om det.
Som sagt indgik gennemførelsen af arbejdsgruppens forslag i den daværende SR-regerings forhandlinger med amterne om amternes økonomi for 2002, og samtidig med det udsendte Sundhedsministeriet dengang et lovforslag vedrørende frit valg til de tre private centre.
Desværre viste det sig ikke muligt at opnå enighed om en finansiering, hvor de parter, som hidtil har tilført centrene ressourcer, dels ved tilskud, dels ved betaling for ydelser, finansierede forslaget.
Der blev fra mange sider sat spørgsmålstegn ved, om amternes opbygning af tilbud var afhængig af, at det påtænkte lovforslag om frit valg blev fremsat.
Der var en tendens til, at man rundtomkring i ond eller god tro, det skal jeg ikke gøre mig til dommer over, brugte denne tvivl som begrundelse for ikke at starte på den opbygning, som jo blev aftalt i økonomiaftalen for 2002.
Derfor fandt jeg det nødvendigt lige efter nytår at præcisere over for amterne, at en ændring af sygehusloven ikke er nødvendig, for at amterne kan tilbyde det særlige behandlingstilbud efter sygehuslovens regler.
Jeg oplyste samtidig om, at lovforslaget om frit valg til de tre centre er udskudt indtil videre.
Så bad jeg i øvrigt amterne oplyse
, hvor langt de er fremme med udbygningen
Det fremgår af de svar, som jeg fik,
at cirka halvdelen af amterne tilbyder behandling eller planlægger at tilbyde en sådan i 2003 eller omkring årsskiftet 2003-04.
Så fremgår det også af amternes tilbagemelding, at man venter at bruge cirka halvdelen af det beløb, som blev afsat ved økonomiforhandlingerne for 2002 og frem, altså de 35 mio. kr. årlig, som indgik i den økonomiramme, der blev disponeret ved den aftale, der blev indgået på det tidspunkt.
Så man er altså lidt bagud på point, for nu at sige det diplomatisk.
For at få sat yderligere skub i udbygningen og få afsluttet de diskussioner, der har været, om, hvem der har ansvaret for at tilbyde behandling i det særlige behandlingstilbud, er det min agt at søge dette spørgsmål inddraget i de økonomiforhandlinger med amterne, som vi tager hul på om ganske kort tid.
Der foregår endvidere for øjeblikket sammen med Integrationsministeriet overvejelser om, hvordan indvandrere kan sikres helbredstjek, når de kommer til Danmark, for nu at adressere den del af forslaget.
Så vi er altså, kan man sige, opmærksom på de problemstillinger, der ridses op i forslaget.
Vi deler det synspunkt, at hvad der blev aftalt tilbage i 2001, nu skal implementeres i virkelighedens verden.
På den baggrund forekommer det fremsatte beslutningsforslag overflødigt, og regeringen kan derfor ikke stemme for beslutningsforslaget.